टाइम8बर’ देस्कनिफ्राय- आसामनि रांखान्थि मन्थ्रि हेमन्त बिस्व शर्माआ दिनै सदनाव फैगौ दान मोनब्रैनि थाखाय आसाम रायजोनि थाखाय बाजेट फोसावबाय। बे बाजेटखौ खायसे गनायदों आरो खायसे नेवसिदों। नाथाय बे बाजेटाव मा दंमारो ? बि बाजेटनि माखासे गोनां-गोनांफोरखौ फोरमायनो सानदों। नाथाय जेब्लाबो सरासनस्रा सुबुंफोरनि गोनांथि गेसनि सायाव जेबो फोसावनाय जायैयाव सरासनस्रा सुबुंफोरखौ दुखु मोननाय नुनो मोनदों। दिनैनि बाजेटाव रायजोनि रांखान्थि मन्थ्रिआ फोसावदोंदि दिनै हरनि 12 रिंगानि उनाव रायजोयाव पेट्रल आरो डिजेल थावनि बेसेना 5 राङै खम जागोन । रांखान्थि मन्थ्रिआ बुंबावोदि आसामनि पेट्र’लनि बेसेना खम जानाया हादरनि गेजेराव नैथि रायजो जानायजों लोगोसे डिजेल थावा खम जानाया थामथि रायजो होननानै बुङो । बेजों लोगोसे कभिड जिउसानि थाखाय रायजोयाव लानाय 25 % रां जौनि बेसेनखौ लानायखौ दिनै केबिनेटनि जोहै बोखांनानै लाबाय होननानै बुंनाय जादों। बिनि ओंथिया बेनोदि गाबोननिफ्राय रायजोयाव जौनि बेसेना खमायसिगोन । रायजोनि अरुणदय बिथांखिनि जोहै होबाय थानाय 830 रांनिफ्राय 3000 रोजा रांसिम बांहोनो सानदों । नाथाय बे थांखिया सानसेयावनो जानाय नङा होननानैबो फोरमायदों रांखान्थि मन्थ्रिआ। बिथाङा फोरमायबावोदि 17,25,590 सा बिनिफिसारिफोरनि एकाउन्टाव रां जमा होबाय होननानैबो सदनाव फोरमायो। बिनि अनगायैबो 17,84,890 सा सोलोंसाफोरनो मासुलखौ रेहाय होबाय होननानै फोरमायनानै सोरखारि फरायसालिनि दाइन थाखोसिम सोलोंसाफोरा बेसेन नाङै इउनिफर्म मोनगोन आरो गांफ्रोमबो इउनिफर्मनि मुङाव 700 राङै होनाय जागोन लोगोसे थाखो जिनि सोलोंसाफोराबो इउनिफर्मखौ मोनगोन। दिनै रायजोनि रांखान्थि मन्थ्रिआ फोसावनाय बाजेटाव फरायसालि आरो फरायसालिमानि सोलोंसाफोरनो हान्था-मेलानि खरसानि सायाव साननाय जागोन होननानैबो बुङो । बेरा फारसे सावस्रिनि थाखाय रांखान्थि मन्थ्रिआ फोसावदोंदि रायजोनि गुवाहाटी, डिब्रुगड़, बरपेटा, डिफु, तेजपुर, लखिमपुर, जरहाट, मंगलदै, कक्राझाराव केन्सार बेरामखौ फाहामथाय होनो थाखाय केन्सार सावस्रि मिरु फसंनाय जागोन आरो बिखौ बे बोसोरनि सेप्टेम्बर दाननि गेजेराव बे केन्सार सावस्रि मिरुफोरखौ गोदानथि जन्थ्रफोरजों फाहामथाय खालामनो हानाय राहा खालामगोन होननानैबो फोरमायो। रायजोनि रांखान्थि मन्थ्रिआ फोसावनायनि उल्थायै कंग्रेसनि एमएलए रुपज्योति कुर्मीया खौरां बिजोंनि गेजेरजों गोख्रों अजद होनानै बुङोदि दिनै आसामनि रांखान्थि मन्थ्रिआ फोसावनाय बाजेटा खाना हांसोनो जुजाय जाहोनाय बादिसो होननानै बुंदों। बियो बुंबावोदि बे बाजेटाव गासैयावबो टेक्स बारायनानै रायजोफोरनि सायाव उफ्रा टेक्सनि बजासो होदों होननानै अजद दैखांदों । रांखान्थि मन्थ्रिनि बाजेटाव जेबो गैया बेकारफोरनि थाखाय थिसननायनि राहा आरो बे बाजेटा फैगौ बिधान सभा बिसायख’थियाव भट मोननो थाखायसो सुजुनाय बिजेपिनि बाजेट होननानै अजद होदों। बियो बुंबावोदि बोसोरफ्रोमबो बे सोरखारा राजा लामायाव टलगेट फसंदों आरो रायजोनि सुबुंफोरा साख्रिनि थाखाय आरजलाइ गथायनायावबो टेक्स लायो होननानै अजद होदों। बास भारा बांनायनि सायावबो गोख्रों अजद होयो एमएलए कुर्मीया। बेजों लोगोसे रायजोनि सुबुंफोरखौ रांखान्थि मन्थ्रिआ आवबासो खालामदों होननानैबो रोखा अजद होदों। आसामाव बेसेबां सुबुंफोरनो साख्रि होखो बिनि सायाव जेबो फोरमायनाय गैया दिनै फोसावनाय बाजेटाव होननानैबो खौरां बिजोङाव बुङो । बेजों लोगोसे थांनाय बोसोरनैयाव रायजोनि फरायसुलिफोरनो स्क्रुटि होनो हायाखै बिनि सायावबो जेबो फोरमायथाय गैया दिनैनि बाजेटाव। सिगां समफोराव 80 रोजा फरायसुलिफोरा साइकेल मोन्दोंमोनब्लाबो दा 10/15 रोजासोल’ फरायसुलिफोरा साइकेल मोननो हादों होननानै अजद होयो। बिदि खालामनानै फरायसुलिफोरखौ दानि बिजेपि सोरखारा थगायदों होननानैबो अजद होनानै बे गांगाथफा बाजेट होननानै बुङो । जायखि जाया फैगौ एप्रिल दानाव खुंजानो गोनां बिधान सभा बिसायख’थिनि सिगां दिनैनि बे फोसावनाय बाजेटा रायजोनि सुबुंफोरनि गेजेराव मा गोहोम गोग्लैगोन बे नायथाव जागोन ।